CELEX: 32015R0165
Language: hr
Date: 2015-02-03 00:00:00
Title: Uredba Komisije (EU) 2015/165 оd 3. veljače 2015. o izmjeni Priloga IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za mliječnu kiselinu, Lecanicillium muscarium soj Ve6, hitozan hidroklorid i Equisetum arvense L. u određenim proizvodima ili na njima (Tekst značajan za EGP)

4.2.2015   
            
            
               HR
            
            
               Službeni list Europske unije
            
            
               L 28/1
            
         UREDBA KOMISIJE (EU) 2015/165
   оd 3. veljače 2015.
   o izmjeni Priloga IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za mliječnu kiselinu, Lecanicillium muscarium soj Ve6, hitozan hidroklorid i Equisetum arvense L. u određenim proizvodima ili na njima
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1.,
   budući da:
   
               (1)
            
            
               Za mliječnu kiselinu, Lecanicillium muscarium soj Ve6, hitozan hidroklorid i Equisetum arvense L. specifični MRO-ovi nisu bili utvrđeni niti su tvari bile uvrštene u Prilog IV. Uredbi (EZ) br. 396/2005 tako da se primjenjuje zadana vrijednost od 0,01 mg/kg utvrđena u članku 18. stavku 1. točki (b) te Uredbe.
            
         
               (2)
            
            
               Hitozan hidroklorid odobren je kao osnovna tvar u skladu s Uredbom (EZ) br. 1107/2009 Europskog parlamenta i Vijeća (2). Uzimajući u obzir Provedbenu uredbu Komisije (EU) br. 563/2014 (3), Komisija smatra da je primjereno takvu tvar uvrstiti u Prilog IV. Uredbi (EZ) br. 396/2005.
            
         
               (3)
            
            
               
                  Equisetum arvense L. odobren je kao osnovna tvar u skladu s Uredbom (EZ) br. 1107/2009. Uzimajući u obzir Provedbenu uredbu Komisije (EU) br. 462/2014 (4), Komisija smatra da je primjereno takvu tvar uvrstiti u Prilog IV. Uredbi (EZ) br. 396/2005.
            
         
               (4)
            
            
               Mliječna kiselina odobrena je kao prehrambeni aditiv u skladu s Uredbom (EZ) br. 1333/2008 Europskog parlamenta i Vijeća (5). Uzimajući u obzir Uredbu Komisije (EU) br. 1129/2011 (6), Komisija smatra da je primjereno uvrstiti mliječnu kiselinu u Prilog IV. Uredbi (EZ) br. 396/2005.
            
         
               (5)
            
            
               U pogledu Lecanicillium muscarium soj Ve6, Europska agencija za sigurnost hrane (dalje u tekstu: „Agencija”) zaključila je (7) da je primjereno uvrstiti tu tvar u Prilog IV. Uredbi (EZ) br. 396/2005.
            
         
               (6)
            
            
               Na temelju zaključka Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju relevantne zahtjeve iz članka 5. stavka 1. i članka 14. stavka 2. Uredbe (EZ) br. 396/2005.
            
         
               (7)
            
            
               Uredbu (EZ) br. 396/2005 potrebno je stoga na odgovarajući način izmijeniti.
            
         
               (8)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   U Prilogu IV. abecednim se redom dodaju unosi: „mliječna kiselina (2)”, „Lecanicillium muscarium soj Ve6”, „hitozan hidroklorid” i „Equisetum arvense L.”.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 3. veljače 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 70, 16.3.2005., str. 1.
   
   
      (2)  Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).
   
      (3)  Provedbena uredba Komisije (EU) br. 563/2014 od 23. svibnja 2014. o odobravanju osnovne tvari hitozan hidroklorid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Provedbene uredbe (EU) br. 540/2011 (SL L 156, 24.5.2014., str. 5.).
   
      (4)  Provedbena uredba Komisije (EU) br. 462/2014 od 5. svibnja 2014. o odobravanju osnovne tvari Equisetum arvense L. u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Provedbene uredbe (EU) br. 540/2011 (SL L 134, 7.5.2014., str. 28.).
   
      (5)  Uredba (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (SL L 354, 31.12.2008., str. 16.).
   
      (6)  Uredba Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća o popisu Unije prehrambenih aditiva (SL L 295, 12.11.2011., str. 1.).
   
      (7)  Europska agencija za sigurnost hrane; Zaključak o stručnom pregledu procjene rizika od pesticida s aktivnom tvari Lecanicillium muscarium soj Ve6, prijavljenom kao Verticillium lecanii. EFSA Journal 2010.; 8(1):1446. [str. 45.]. doi:10.2903/j.efsa.2010.1446.